14)

muutetaan 138 artikla seuraavasti: a) korvataan 3 kohdan a, b ja c alakohta seuraavasti: ”a) edellä 2 kohdassa määritellyt läheiset sidokset, jotka syntyvät, kun ETA:ssa oleva veronkantoon oikeutettu julkisyhteisö on joko i) yhteisö, joka omistaa suoraan tai yhden tai useamman yrityksen kautta välillisesti 20 prosenttia tai enemmän vastapuolen pääomasta tai ii) kolmas osapuoli, joka omistaa joko suoraan tai yhden tai useamman yrityksen kautta välillisesti 20 prosenttia tai enemmän vastapuolen pääomasta ja 20 prosenttia tai enemmän jonkun toisen yhteisön pääomasta, edellyttäen, ettei vastapuolen ja tämän toisen yhteisön välillä ole muita läheisiä sidoksia lukuun ottamatta tapauksia, joissa läheinen sidos johtuu yhdestä tai useammasta ETA:ssa olevasta veronkantoon oikeutetusta julkisyhteisöstä; b) kyseessä on ETA-lainsäädäntöön perustuva katettu joukkolaina i) joka täyttää asetuksen (EU) N:o 575/2013 129 artiklan 1–3 ja 6 kohdassa säädetyt vaatimukset; ii) jonka vakuussammioon ei sisälly vakuudettomia velkainstrumentteja, jotka on laskenut liikkeeseen vastapuoli tai muu 2 kohdassa määritelty kyseiseen vastapuoleen läheisesti sidoksissa oleva yhteisö, ja joille yksi tai useampi ETA:ssa oleva veronkantoon oikeutettu julkisyhteisö on antanut täysimääräisen takauksen; ja iii) joilla on 83 artiklan a kohdassa määritelty ulkoisen luottoluokituslaitoksen liikkeeseenlaskuluokitus, joka täyttää liitteen IXb vaatimukset; c) kyseessä on ei-jälkimarkkinakelpoinen asuntolainavakuudellinen velkapaperi (RMDB) tai DECC-velkainstrumentti;”; b) lisätään 4 kohta seuraavasti: ”4. Jos on tarpeen todentaa 3 kohdan b alakohdan ii alakohdan noudattaminen eli jos kyse on tilanteesta, jossa 3 artiklan b kohdan ii alakohdassa tarkoitettujen velkainstrumenttien sisällyttämistä ETA-lainsäädäntöön perustuvien katettujen joukkolainojen vakuussammioon ei ole sovellettavassa lainsäädännössä tai tarjousesitteessä poissuljettu ja liikkeeseenlaskija tai siihen läheisesti sidoksissa oleva yhteisö on laskenut liikkeeseen tällaisia velkainstrumentteja, kansalliset keskuspankit voivat ryhtyä seuraaviin toimiin tai joihinkin niistä 3 kohdan b alakohdan ii alakohdan noudattamista koskevien satunnaisten tarkastusten suorittamiseksi: a) Kansalliset keskuspankit voivat hankkia säännöllisiä valvontaraportteja, joissa esitetään yleiskuva ETA-lainsäädäntöön perustuvien katettujen joukkolainojen vakuussammiossa olevista omaisuuseristä. b) Jos valvontaraporteissa ei anneta riittäviä tietoja todentamista varten, kansalliset keskuspankit voivat pyytää vastapuolelta, joka käyttää vakuutena ETA-lainsäädäntöön perustuvia katettuja joukkolainoja, oman todistuksen ja sitoumuksen, jossa vastapuoli vahvistaa, että ETA-lainsäädäntöön perustuvien katettujen joukkolainojen vakuussammio ei sisällä, 3 kohdan b alakohdan ii alakohdan vastaisesti, vakuudettomia pankkien joukkolainoja, jotka kyseinen vastapuoli tai mikä tahansa muu yhteisö, jolla on kyseiseen vastapuoleen läheinen sidos, on laskenut liikkeeseen ja joille yksi tai useampi ETA:ssa oleva veronkantoon oikeutettu julkisyhteisö on antanut täysimääräisen takauksen. Vastapuolen todistuksessa on oltava toimitus- tai talousjohtajan tai muun vastaavassa asemassa olevan johtajan tai jonkun näistä valtuuttaman henkilön allekirjoitus. c) Kansalliset keskuspankit voivat vuosittain pyytää vastapuolelta, joka käyttää vakuutena ETA-lainsäädäntöön perustuvia katettuja joukkolainoja, ulkopuolisten tilintarkastajien tai vakuussammion valvojien antaman jälkikäteisvahvistuksen, jonka mukaan ETA-lainsäädäntöön perustuvien katettujen joukkolainojen vakuussammio ei sisällä, 3 kohdan b alakohdan ii alakohdan vastaisesti, vakuudettomia pankkien joukkolainoja, jotka kyseinen vastapuoli tai mikä tahansa muu yhteisö, jolla on kyseiseen vastapuoleen läheinen sidos, on laskenut liikkeeseen ja joille yksi tai useampi ETA:ssa oleva veronkantoon oikeutettu julkisyhteisö on antanut täysimääräisen takauksen. d) Jos vastapuoli ei kansallisen keskuspankin pyynnöstä huolimatta toimita b tai c alakohdassa tarkoitettua omaa todistusta tai vahvistusta, kyseinen vastapuoli ei saa toimittaa vakuudeksi ETA-lainsäädäntöön perustuvaa katettua joukkolainaa.”;